Forsætisráðherra Portúgals boðar afsögn
Antonio Guterres forsætisráðherra Portúgals sagðist myndu segja af sér embætti í kjölfar þess að flokkur hans, Sósíalistaflokkurinn, galt afhroð í sveitarstjórnakosningum í gær. Flokkurinnn missti meirihluta í Lissabon og fleiri stórum borgum en helsti stjórnarandstöðuflokkurinn, Jafnaðarmannaflokkurinn, vann sigur. Talið er líklegt að boðað verði til þingkosninga á næsta ári en kjörtímabilinu á ekki að ljúka fyrr en 2003. Ekki er hins vegar ljóst hvort Sósíalistaflokkurinn mun kjósa nýjan flokksforman. "Þetta er ósigur minn," sagði Guterres á blaðamannafundi eftir að kosningaúrslitin lágu fyrir. Guterres hefur gegnt embætti forsætisráðherra í sex ár. Búist er við að Jorge Sampaio forseti Portúgals, sem er flokksbróðir Guterres, fallist á afsögn hans. Stuðningur við stjórnarflokkinn hefur farið dvínandi að undanförnu í kjölfar versnandi efnahagsástands. Hafa sósíalistar verið gagnrýndir fyrir lausatök á ríkisfjármálum og ýmsum öðrum málum, sem farið hafa úrskeiðis. Þannig hefur tvívegis þurft að endurskoða fjárlög landsins á þessu ári eftir að í ljós kom að forsendur þeirra voru langt frá raunveruleikanum. Þá lagði stjórnin fram frumvarp sem gerði ráð fyrir stórhertum viðurlögum við ölvunarakstri en varð að draga það til baka eftir fjöldamótmæli. Það er ekki mikill hugmyndafræðilegur ágreiningur milli tveggja stærstu stjórnmálaflokka landsins. Báðir eru fylgjandi markaðshagkerfi og styðja áframhaldandi útvíkkun Evrópusambandsins og evrunnar og hafa lýst yfir stuðningi við herförina gegn hryðjuverkastarfsemi.
Antonio Guterres forsætisráðherra Portúgals sagðist myndu segja af sér embætti í kjölfar þess að flokkur hans, Sósíalistaflokkurinn, galt afhroð í sveitarstjórnakosningum í gær.
Helsti stjórnarandstöðuflokkurinn, Jafnaðarmannaflokkurinn, vann sigur.
Guterres hefur gegnt embætti forsætisráðherra í sex ár.
Hafa sósíalistar verið gagnrýndir fyrir lausatök á ríkisfjármálum og ýmsum öðrum málum, sem farið hafa úrskeiðis.